Datasets:

premio-ai

/

TheArabicPile_Miscellaneous

like 0

Follow

Premio.AI 3

السؤال: سأصبح أفضل إذا الجواب: حافظت على صلاة الفجر إن شاء الله ادعيلى

السؤال: كم ساعه تقضيها يوميا على الانترنت ؟ الجواب: كتير

السؤال: شىء لا تستطيع مقاومته الجواب: لا أدرى

السؤال: شايف نفسك فين بعد 4 سنين بعد الكلية يعنى ؟؟ الجواب: عندى وضع خاص شوية محتاج لسة أحسم بعض الأمور مع نفسى قبل ما أبنى رؤيتى للمستقبل بعد الكلية عندى طبعا بعض الحاجات فى دماغى دلوقتى لكن الرؤية لسة مش متكاملة من الحاجات دى إنى أكون أسست بعد حوالى سنة و نص منظمة طلابية فى كلية حاسبات المنصورة و تكبر بعد كده فروعها فى كليات حاسبات على مستوى الجمهورية حاليا لسة ببلور الفكرة و الفترة الجاية دراسة ليها و تحضير و إعداد و تكوين الفريق و ما إلى ذلك

السؤال: شايف انك بتحكم ع الناس صح ؟؟ الجواب: لالالا أنا أصلا مش بحكم على الناس إلا فى حالات خاصة زى مثلا لما أبقى فى قيادة شغل معين ساعتها بيبقى لازم أحلل الناس اللى معايا عشان أعرف أوصل كل واحد إنه يطلع أفضل ما عنده و حتى فى الحالة دى عندى مساحة للخطأ و بعدل نظرتى للناس باستمرار أبسط حاجة الناس بتتغير بمرور الوقت أصلا

السؤال: ترتيب اولوياتك بيبقي بناء علي ايه الجواب: بناءا على مقياسين أولا القيم اللى مؤمن بيها الرئيسي منها عندى حوالى 11 قيمة فاللى يحقق القيم دى بشكل أفضل هو مفضل عندى على غيره و المقياس التانى هو الأهداف أنا عاوز أوصل لفين و بالتالى ايه اللى أركز عليه و ايه اللى مش تبعى

السؤال: شايف نفسك ازاي وراضي عنها اد ايه ؟ الجواب: الاجابتين دول يوضحوا جزء كبير منى لأنى شايف نفسى حاجات كتيرة أوى فى بعض أما عن راضى عنها اد ايه فده بيتغير كل مرة بقعد فيها مع نفسى مرة تانية و نصفى حساباتنا و للأسف بقالى فترة مش قصيرة ماقعدتش مع نفسى قعدة كويسة لكن بشكل عام يعنى عندى سلام مع نفسى و بقدرها و أحبها

السؤال: تايهه ف الوقت وم عارفه انظم وقتى خالص وفاينلى قرب جدا اعمل ايه الجواب: نشد الهمة و نسيب جروب يونكس لما نيجى نذاكر ده لو فى حاسبات يعنى بجد اللى ياخدها بجدية الفترة الجاية ممكن يظبط نفسه كويس المهم بس مانضيعش الوقت اللى موجود بالفعل حددى اكتر حاجات بتضيع وقتك و تخلصى منها او اعمليلها تحجيم الباقى بقى جهاد للنفس

السؤال: ازاى اقدر ازاكر و افهم البرمجه الجواب: البرمجة علم تطبيقى التجربة و الخطأ أعتقد إنهم شىء أساسى جدا فى تعلمها و أعتقد إنها برضه محتاجة تشغيل دماغ تفكير منطقى و تفكير ابتكارى

السؤال: اتعلم بقى الجواب: هههههههههههههه

السؤال: خططت هتعمل ايه بعد الكلية ولا لسة الجواب: فى الطريق

السؤال: انت سمعت حد الاول ولقيته معجبكش الجواب: مالكش دعوة

السؤال: اغانى ام كلثوم ؟ ايه رايك فيها الجواب: ماسمعتش لها كتير الحقيقة لكنها موهوبة جدا كصوت و أداء أما ككلمات فعلى حد علمى إنها كانت بتغنى قصائد مميزة ايه بقى المضمون و رأيى فيه ماقدرش أحكم لأن لكل أغنية طبيعتها و أنا ماسمعتش لها إلا قليل

السؤال: انت عارف مين اللى بيسألك الجواب: أسئلتك تظهر منك تفكير جميل ما شاء الله لكنى مش عارف انت مين كشخص

السؤال: ربنا سبحانه وتعالى بيقول وَقَضَيْنَا إِلَى بَنِي إِسْرَائِيلَ فِي الْكِتَابِ لَتُفْسِدُنَّ فِي الأَرْضِ مَرَّتَيْنِ وَلَتَعْلُنَّ عُلُوًّا كَبِيرًا والمؤامرة هى مؤامرة اليهود المتمثله فى بروتوكولات حكماء بنى صهيون وحلمهم فى السيطرة على العالم مش شايف انه دا فعلا بيحصل وكل حاجه بتخدمهم وفى مصلحتهم الجواب: طيب ليه ركزت على الآية دى و نسيت فإذا جاء وعد الآخرة ليسوؤوا وجوهكم و ليدخلوا المسجد كما دخلوه أول مرة و ليتبروا ما عَلَوا تتبيرا فكرة إن الواحد يفهم العدو و يفهم خططه شىء كويس و فعلا القرآن نبهنا للمسألة دى أكتر من مرة فى أكتر من موقف من ناحية تانية احنا مسئولين عن اللى بيحصل لنا الآيات واضحة جدا فى تبيين المسألة دى فمش معنى أن الله عز و جل يعلم باللى هيعملوا و نبهنا ليه إنه بيحصل غصب عننا و احنا أطهار طيبين الشيخ محمد الغزالى الله يرحمه فى كتاب من كتبه تقريبا كان الحق المر كان بيقول إن للمشركين فى غزوة بدر أخطاؤهم اللى استغلها المسلمين و إن للأعداء الحاليين أخطاؤهم برضه أيا كانوا بس احنا اللى فى غفلة عنها أنا شايف إن نظرية المؤامرة حاليا تحولت لبعبع او خيال مآتة مش بعيد تكون فكرة نظرية المؤامرة و تضخيمها بالشكل ده جزء من المؤامرة أصلا

السؤال: ما هى تبعات التعليم المختلط ؟ الجواب: ده يحتاج لدراسة علمية ميدانية مش مجرد انطباعات و آراء

السؤال: مؤمن بنظرية المؤامرة الجواب: مقتنع إنها موجودة لكنها لا تتحكم فى كل شىء فأنا مش مؤمن بيها إيمان قوى لكنى مؤمن بالآية أولما أصابتكم مصيبة قد أصبتم مثليها قلتم أنى هذا قل هو من عند أنفسكم إن الله على كل شيء قدير آل عمران

السؤال: ما هو الفرق بين انفصام الشخصية والنفاق الباطنى وهزيمة النفس و اقتراف ذنب بعينه والتوبة منه ثم معاودة اقترافه مراراوتكرارا يدخل تحد بند ايه ؟ الجواب: ماعنديش فكرة قوية فى الموضوع ده شكرا على طرح السؤال

السؤال: ليه وسائل الاعلام استخدمت المرأة كسلعة ودمى وليه الاعلام والافلام بقى كلها للكبار فقط وكلها بتدور حوالين موضوع بعينه وهو التساهل والمادية والاباحية فى مصلحة مين ؟ الجواب: هى مش مسألة فى مصلحة مين هى فى النهاية بندفع تمنها كلنا بشكل أو بآخر لكنها فلسفة مادية منتشرة فى الزمن ده مش بقول إنها ماكانتش موجودة قبل كده بس انتشارها دلوقتى متفوق على جانب القيم و المبادىء و الدين و العقل لكنى متفائل جدا لأن التغير فى الأفكا بيسبق التغير على أرض الواقع و سؤال زى سؤالك ده مثلا دليل واضح إن فيه نسبة من الناس شايفة اللى بيحصل ده غلط و لازم يتغير بمرور الوقت هيكتروا إن شاء الله و تبقى فاعليتهم أكبر

السؤال: كيف يمكنك استغلال 24 ساعه الاستغلال الامثل تبعا لحقوقك وواجباتك ؟ الجواب: مقياسين الأول يشمل 4 جوانب 1 أكون استغليت جسدى و صحتى و الحاجات المادية اللى عندى كويس 2 أكون تواصلت مع ناس أحبهم بشكل إيجابى 3 أتعلم 4 أكون قربت من ربنا سبحانه و تعالى و هى مختصرة فى حكمة جميلة أن تعيش و تحب و تتعلم و تترك وراءك الأثر الطيب المقياس التانى إنى أحس إنى كنت منسجم مع قيمى الأساسية فى الحياة

السؤال: رأيك فى الاغانى ؟ وهل بتأثر على شخصيه مستمعها ؟ واثارها السلبية ايه ؟ الجواب: كما يقال الأغانى كلام حسنه حسن و قبيحه قبيح فالفكرة عندى فى الأصل متعلقة بالمعانى اللى فى الأغانى دى بعض الأغانى فيها معانى رائعة جدا زى احلم معايا حلمى البعيد إنسان 39 و غيره بتأثر على شخصية مستمعها ؟ أعتقد إنه بيحصل فعلا عشان كده شايف إن الأغانى اللى بتصور الحياة كأنها مجرد قصة حب بين اتنين و فراق و جراح و شوق و تعلق فى أحيان كتيرة أوى ببقى شايف معانيها تاكل من حياة الإنسان كتير أوى لأن الموسيقى بتؤثر فى المشاعر برضه الأثار السلبية إنها تكون شاغل عن القرآن ودى مصيبة حقيقية إنها تكون هروب من الواقع فتبقى أشبه بمخدر ينسى الواحد الدنيا و يقضى وقت و خلاص إنها كنوع من الترفيه تاخد أكتر من حجمها و وقتها كتير فتبقى مضيعة للوقت اللى كان ممكن الواحد يسمع فيه محاضرة مثلا إن الواحد يتعود يسمع أغانى دايما و هو بيعمل أى حاجة فبالتالى مايوصلش لأقصى درجات التركيز إن تكون معانيها مخالفة للعقيدة و تدخل فى المشاعر ممكن تؤثر بقوة و تبقى مصيبة برضه إنها تدعم بقوة شديدة جدا الشهوة النفسية للجنس الآخر

السؤال: الكليه مش هتديك كل حاجة ايه رايك ؟ الجواب: أكيد و موافق جدا إذا كان النبى صلى الله عليه و سلم ماكانش مطالب بإنه يعمل كل حاجة للمسلمين رغم كونه المعلم الأول و النبى الخاتم إن عليك إلا البلاغ لأن فى النهاية مهما حصل لازم الطالب نفسه يعتمد على نفسه فى إنه يبنى مستقبله و اللى يستنى إن الحكومة أو الدولة أو الكلية ترعاه رعاية كاملة يبقى بيوقف حياته على حدود معينة مايتخطاهاش و على فكرة حتى لو التعليم عندنا ممتاز جدا هيفضل برضه الطالب اللى يقدر يعتمد على نفسه و يتعلم تعليم ذاتى و يدخل فى تجارب ياخد منها خبرات هيفضل برضه يتفوق على غيره من ناحية تانية ممكن تكون بعض الحاجات الرئيسية فى الكلية عندنا مهملة بالذات جانب المهارات الحياتية و المهنية ، و فهم عالم التقنية اليوم وصل لفين و هكذا ده اللى كان نفسى يبقى موجود بس طالما مش لاقيينه يبقى نجيبه بنفسنا

السؤال: الفرق بين التعليم الثانوى والتعليم الجامعى ؟ الجواب: هى كليتنا ليها طبيعة معينة باعتبارها كلية عملية فمقدرش أفتى فى التعليم الجامعى كله بس خلينا نقول إن الفرق الجوهرى فى نظرى بين الاتنين هو إن التعليم من الحضانة و حتى الثانوى بيعطى للطالب المعلومة بالمعلقة و دى حاجة مش كويسة أصلا أما فى الجامعة فبيكون مطالب بإنه هو اللى يواكب التعليم بتاعه و يعتمد على نفسه أكتر فى فهم اللى عنده و دراسته و ع الهامش مستوى التعليم فى كلية حاسبات المنصورة أرقى بكتير جدا من مستوى التعليم فى المدارس اللى كنت فيها

السؤال: دكاترة كلية حاسبات ومعلومات ينقصهم الجواب: الحكم بالشكل ده هيبقى فيه تعميم كل إنسان له مميزاته و له عيوبه و كل دكتور ة ليه أمور تميزه مهنيا و أمور لو موجودة هيبقى أداؤه أفضل بطبيعة الحال أنا بحب أركز على مميزات كل واحد من الدكاترة و ألفت النظر ليها لأنى ملاحظ إن معظم الدفعة مش بتلاحظها و بيتحاملوا بزيادة شوية عليهم أحيانا

السؤال: سنه سوده حاسبات كسرت التخيلااات وحققت المعجزات الجواب: ايه اللى سودها بس ماهى سنة لطيفة اهى و زى الفل كفاية الناس الطيبين و الدكاترة المحترمين اللى اتعرفنا عليهم مش بتريق

السؤال: اكتر شخص بتعتمد عليه الجواب: حسب المهمة اللى عنده كفاءة أكتر و حماس أكبر هو الأفضل للمهمة بتاعته

السؤال: كلية حاسبان ومعلومات كانت طموحك من البداية ولا عشان المجموع و يا ترى كان طموحك ايه ؟ الجواب: 105614790381 ده جزء من الاجابة طموحى معقد شوية و لسة ماستواش لغاية دلوقتى لم ينضج بما يكفى بعد

السؤال: كــل واحـد يقـول لـو جاتلــو فرصــة انــو يتجــنن حيعـمل ايــة ؟ الجواب: أتجنن ؟ مش محتاج

السؤال: يعنى ايه محدش بيوصل لنهايتهم ؟ الجواب: أقصد بيها إن ماحدش بيوصل لنهاية الأخلاق و لا لنهاية القوة كلمة القوة هنا رمز للإنجاز و التأثير و النجاحات الواضحة فى الحياة ده جانب بيجذب الناس و الانجاز مالوش نهاية كل تعمل إنجاز هاتلاقى برضه فيه ناس أنجزت أكتر و كلمة الأخلاق هنا ليها علاقة بالتعاملات القلب الطيب و حب الناس و احترامهم و الالتزام بالوعد و الأمانة و الصدق و الشجاعة و فى نفس الوقت اللطف و الابتسامة كل دى أخلاق و برضه مالهاش نهاية يعنى بمرور الوقت الواحد بيعرف أخلاق أكتر ماكانش يعرفها و كل ما الواحد بيوصل لمستوى معين فى الصدق مثلا بيلاقى قدامه مستويات تانية

السؤال: ازاى اكون جذاب واسلوبى حلو ؟ الجواب: فى كتب تناولت الحكاية دى زى كيف تكسب الأصدقاء و تؤثر فى الناس لديل كارنيجى و كتاب الشخصية الساحرة لكريم الشاذلى و كتاب استمتع بحياتك للدكتور العريفى و ستيفن كوفى له فى العادات السبع للناس الأكثر فاعلية اتكلم برضه فى الموضوع ده فى 3 عادات تقريبا و عمل كتاب تانى كامل عن فكرة البديل التالت و دى برضه فكرة رائعة لكنى ماقرأتش الكتاب ده حتى الآن و فى رأيى تدرب دايما على إنك تجمع بين الأخلاق العالية و القوة و الاتنين دول ماحدش بيوصل لنهايتهم و مهم يكون بينهم توازن

السؤال: اذكروا بيت شعر مفضل لديكم الجواب: ألا كل شىء ما خلا الله باطل و كل نعيم لا محالة زائل ده اللى خطر ببالى دلوقتى

السؤال: ازيك بصراحه الحمد لله انى عرفتك ودا شرف ليا انى اتعلم منك وانته ممكن تكون متعرفنيش بس انى مسلم عليك النهارده ويارب اقدر استفيد منك الجواب: حبيبى أنا أقل من كده خلينا نتعرف على بعض أكتر

السؤال: طيب ممكن تبعتلى لينك الكتاب إدارة الأولويات لستيفن كوفى الجواب: 86 85 84 88 84 88 84 87 88 84

السؤال: ان انت واخد بالك ان انت بتتصرف بطريقه غير المعتاده دا فى حد ذاته تكلف ولا ايه الجواب: لا خالص على سبيل المثال أنا مش شايف إن فيها مشكلة لما أقعد على الأرض فى الكلية أحيانا حتى لو كل الناس واقفة مستعد أقعد و ماعنديش مشكلة كده انا بتصرف بطريقة غير معتادة بس مش بتكلف حاجة بالعكس كده أتصرف باللى شايفه أفضل بغض النظر عن كل الناس بتعمل ايه فى النهاية هل أنا متكلف و لا لأ دى حاجة عمرك ماتدركها يا صديقى لأن نفس التصرف ممكن يعمله شخصين واحد بيتكلفه و التانى طالع منه بتلقائية جدا

السؤال: 15 الجواب: لا أدرى

السؤال: انته شكلك فاضى الوقتى انى عايز انظم وقتى وحاولت كتير حتى من ايام الثانوى بس كل مره مكملش مش عارف اعمل ايه الجواب: توقعك فى محله فعلا فاضى شوية بعطى لنفسى مساحة راحة تنظيم الوقت مالقيتش فيه حاجة أفضل من كتاب إدارة الأولويات لستيفن كوفى ميزته إنه واخد جانب المبادىء و بيشتغل عليها كويس و فى نفس الوقت مش بيهمل التطبيق العملى و الخطوات الواقعية لوحاولت أختصره فى إجابتى هبقى شوهته أفضل شىء تقرؤه بنفسك هو طويل شوية بس ممكن يفرق معاك جدا أهم حاجة تطبيق الأفكار بتاعته

السؤال: ههههه يمكن عقدك مش مخلياك حاسس انك متكلف و يمكن حاجات تانيه كتير انت مش حاسس بيها الجواب: هههههههههههه بطبيعة الحال الواحد بتبقى نظرته لنفسه فيها قصور و على رأى الشاعر فالعين تبصر ما دنا و نئَى و لا ترى نفسها إلا بمرآة أما عن التكلف فأنا شايفه تعب أكتر منه مكسب أصلا و ببعد عنه بس يظهر لبعض الناس إنى متكلف لأنى ببساطة ممكن أتصرف بطريقة غير المعتادة بس أنا ببساطة بعبر عن نفسى بطبيعتها و بحاول ماهتمش باللى فى عقول الناس كتير حقك يكون لك وجهة نظر بس خلى بالك إنك عمرك ماهتعرق اللى فى قلبى على وجه اليقين دى حاجة بتاعة ربنا سبحانه و تعالى

السؤال: مش ملاحظ انك متكلف شويه و معقد الى حد كبير الجواب: معقد آه متكلف لأ

السؤال: تفتكر إزاى الواحد يقدر يغير من نفسه الجواب: بإنه يقرر يتغير و يجاهد نفسه ده مبدئيا ثانيا يفهم الواقع الحقيقى من غير غرور و لا أوهام عشان يقدر يعرف هو فين و عاوز يكون فين بالظبط يستعين بالله عز و جل فى كل خطوة يجرب و يحاول و يصبر جزء من الجهاد يستفيد من خبرات الناس التانية و يقرب من الناس اللى يتعلم منهم

السؤال: نفس الدرجه بالظبط ؟؟؟ ده انتا مبروووك بقا الجواب: قدر

السؤال: فى فترة إعادة تقييم وترتيب وترويق وبستفه وحنتفه أنصحنى الجواب: راجع علاقتك بالله عز و جل أولا و انتهز فرصة التقييم و خليها أحسن و بعد كده كل حاجة تانية تتنظم بحيث تتماشى مع العلاقة دى

السؤال: جبت كام ف اولى وتانيه وتالته ث ؟ الجواب: أولى مش فاكر تانية و تالتة نفس الدرجة 93 5

السؤال: وانتا ف ثانويه عامه كانوا بيضغطو عليك ف البيت علشان تذاكر كتير وتهتم بدروسك ولا لا ؟ الجواب: فى الطبيعى لا بالذات فى تالتة ثانوى

السؤال: انتا مثال للراجل المحترم والجدع وياريت كل الشباب زيك صديق الجواب: ربنا يعمر بيتك و يسعد قلبك

السؤال: بصراحة ردودك ع الاسئلة بتعجبنى الله يفتح عليك الجواب: الله يكرمك ده بس ذوقك الجميل

السؤال: هل كلية حاسبات ومعلومات كانت طموحك من الاول ولا عشان المجموع بس ؟ الجواب: لا هذا و لا ذاك ماكانتش رغبتى الأولى فى ثانوية عامة و مادخلتهاش عشان المجموع و خلاص و بشكل عام بعد مادخلتها جربت حكاية إن الحب بييجى بعد الجواز ههههههه حبيت التخصص بعد مادخلت فيه شوية أكتر و كنت قبل كده شايف نفسى أبقى كويس فيه جدا لكن ماكانش عندى الشغف

السؤال: ازاى تخلى اختك اخوكى يـ تحبك اكتر ؟ الجواب: أحبها و أحترمها أكتر و أظهر لها ده فى تعاملاتى

السؤال: مجتمعنا يفتقد الجواب: أبجديات التفكير السليم

السؤال: ما أجملك يا حبيبى الجواب: نقاؤك يريك النقاء

السؤال: تفتكر إزاى يكون الإدراك الكامل مش من خصائص البشر وفى نفس الوقت محتاجين نوصل لأحكام سليمة على الأشياء ماهو إما حاجة من الفكرتين مش سليمة ،، وإما نكون مطالبين بالأحكام إللى عقلنا يقدر يوصل لها كل حسب عقله وبردو الفكرة دى مش مستصاغة عندى الجواب: الموضوع خضع للتأمل فعلا و من اللى قرأته ف المسألة دى فكرة لأحد فلاسفة المسلمين القدامى بس مش فاكر مين بالظبط كان بيقول إن لو عندك ميزان دهب مش هينفع توزنى بيه مثلا وزن شخص ولا حاجة لأن ده فوق طاقته فى نفس الوقت مش معنى كده إن أحكام الميزان نفسها خاطئة لأ الميزان سليم لكنه يقدر يوزن لمستوى معين بعد كده مايقدرش بالفهم ده فالعقل أداة سليمة للحكم على الأمور مش معيوبة و إن كانت قدراتها الاستيعابية محدودة بحدود قدرات الذاكرة و الربط بين الأشياء و فهم العلاقات المعقدة و حتى مفردات اللغة نفسها فبالتالى يصبح الإنسان مسئول عن اللى يدخل فى دائرة فهمه أو قدرته على الفهم و هو فى المساحة دى له أحكام منها السليم و منها الخاطىء و قواعد المنطق تيجى بقى عشان تميز الصحيح من الخاطىء من اللى أقرب لدوائر الاحتمال نختصرها الإحاطة بعلم حقيقة الشىء و كل ما فيه مش قدرة بشرية ، و لكن تواجد صورة ذهنية سليمة عن الشىء من قدرات العقل و لو لاحظتى الصور اللى بتبقى موجودة ع الكمبيوتر بيبقى ليها جودة و حجم معين و حسب درجة جودة الصورة بتقدرى تكبريها و تشوفى تفاصيلها و مهما كانت الجودة عالية فالصورة لها حدود فى التكبير و التدقيق و ماخترعناش لحد دلوقتى تقنية تخلى جودة الصورة مطلقة و التدقيق بلا حدود بس هل معنى كده إن الصورة غير سليمة أو خاطئة ؟ لا الصورة سليمة لكنها مش بتدينا حقيقة المشهد المطلقة و إنما صورة عنه بحيث نقدر نتعامل معاه عذرا ع الإطالة و أرجو مايكونش الإجهاد سبب إنى أعبر عن حاجة بطريقة توصل غير قصدى

السؤال: ربنا يرزقك و يهديك وصلح حالك وييسر لك الخير و ينولك اللى ف بالك الجواب: الهى يسلمك من كل سوء

السؤال: بتعمل منه بسيط ازاى ؟ الجواب: مش فاهم السؤال عن ايه بالظبط ؟

السؤال: طيب ينفع تبعتلي اللينك بتاع الكتاب ده الجواب:

السؤال: ماشاء الله على الدقه 10 25 عايزه بقى اقتراحات لفيديوهات او افلام كرتون تحفيزيه او كتب بس تكون خفيفه وظريفه الجواب: هههههههههه كنت بعمل منبه بسيط كده فماكنتش بزود عن 25 دقيقة ف الغالب للاسف ماعنديش روابط فيديوهات تحفيزية ف الغالب أما الكتب بصراحة مش خاطر على بالى دلوقتى غير أراك على القمة لزيج زيجلار

السؤال: ربنا يكتب لنا التوفيق فى كل شئ حبيبى إيه أكتر موقف عبيك منى و إيه أكتر موقف معجبكش منى ؟؟ الجواب: خليها أما نبقى نتقابل ابقى فكرنى يمكن ساعتها أكون فاكر حاجة

السؤال: عايزك تقولى نصيحه الجواب: انت اتخلقت بفطرة سليمة و البشر كلهم كده بس مع الحياة بتنبت عندنا أحيانا عيوب أو نهمل نفسنا فى جانب من الجوانب فتيجى النصيحة عشان تكمل الجزء الناقص ده فأنا ماقدرش أنصحك و أنا مش عارفك عشان أكمل جزء ناقص أنا ماعرفوش

السؤال: لما بيكون عندك جزء نظري وعايز تذاكره كويس بتعمل ايه ؟ بتكتب ولا بتحفظ ولا بتفهم وبتعبر باسلوبك ولا بتعمل مفاتيح للجمل ولا بتذاكر ازاي كل المواد عندي نظري وعايزه كذا طريقه للمذاكره علشان محسش بالملل الجواب: بحاول إنى أفهم كل فكرة و علاقتها ايه بباقى الأفكار و أعبر بأسلوبى بعد كده و احيانا بعمل مفتاح يفكرنى بالجمل أو العناصر يعنى

السؤال: في الفواصل بين المذاكره او لما بتزهق بتجد نشاطك ازاي بتقرا بتدخل ع الفيس بتكلم حد بتتفرج على حاجه بتاكل بتنام الجواب: بعمل حاجة تريح دماغى على حسب اللى يخطر على بالى وقتها فى الغالب مش شرط حاجة محددة فى تالتة ثانوى كنت محافظ على قيلولة من 10 25 دقيقة بين الظهر و العصر كل يوم كانت كفيلة بإنها تجدد نشاطى فى الغالب حتى لو عندى كسل كنت أحيانا أقوم منها بنشاط أكبر

السؤال: ايه رائيك ف عبدالله نادر مش شايف انه مغرور شويه وبيتنطط علينا وعلى الدفعه ؟؟؟ الجواب: لا مش شايف كده بص هى الحكاية كلها إن كل واحد مننا بيتكلم بطريقة معينة و يفكر و يتحرك بطريقة معينة ممكن طريقتى مثلا تظهر لك إنى مغرور مع كل ما فى الأمر إنى ما أخدتش بالى إن تصرف معين بعمله بيتفسر عندك غرور و هكذا المغرور هو شخص يعتقد إن في نفسه حاجات كويسة أكتر من الموجودة فى الحقيقة و ماعتقدش إن ده موجود ف عبد الله

السؤال: طب خد وقتك وفكر ع مهلك لحد متحس ان هم دول يعنى لكن مش هعفيك م الاجابه الجواب: ههههههههه أنا أعفيت نفسى خلاص

السؤال: مين كمان من الشخصيات المميزه ال عرفتها الجواب: هى المشكلة إن الذاكرة مش بتساعدنى دلوقتى لكنهم كتير مسألة إنى أفتكر أسماء ناس معينة دى صعبة بالنسبة لى امبارح مثلا اتسألت عن خمس شخصيات عايشة أحب أقابلهم و فضلت بحاول أفتكر الاسم الرابع مش فاكره و بعد مافتكرت 5 بالعافية و جاوبت افتكرت النهاردة إنى نسيت دكتور عبد الكريم بكار مع إنه من أكتر الناس اللى نفسى أقابلهم فاعفينى من السؤال ده الله يرضى عنك

السؤال: ايه رأيك ف نور ؟ شايف شخصيته ازاى ؟ الجواب: نور من الناس اللى بحبها و بحترمها جدا و إحساسى إن اللى جواه أجمل و أجمل من اللى بيظهر منه

السؤال: طب مش شايفهم هايفين شوية ؟ الجواب: اللى أنا ذكرتهم ؟ لا طبعا

السؤال: مفيش شخصية مميزة عرفتها ؟ الجواب: فيه شخصيات مش شخصية واحدة و ذكرت أمثلة

السؤال: قول امثله من الناس الرائعين دول ومتتهربش من الذكر الجواب: أمثلة آية عطا محمد أيمن عبد الله نادر نور الجناينى عبد المنعم البسيونى

السؤال: افضل شخصية عرفتها فى 2013 ؟ الجواب: الحقيقة إنى مش بقيم الناس و أفضل بعضهم على بعض عرفت ناس كتير رائعين جدا السنة دى فى نادى التنمية البشرية و مع دخولى الكلية ربنا يبارك فيهم و يحفظهم من السوء

السؤال: ربنا يكرمنا مع بعض يا حبيبى عامل إيه فى خطة التحفيظ أصلى بوظت خالص أنت طمنى الجواب: متعطلة بعيد عنك بس عموما الخطة نفسها كان فيها احتمال حاجة زى كده و ربنا ييسر و أحاول أظبط الموضوع ده تانى

السؤال: حبيبى الناس بتسألك أسألة غريبة الله يكون فى عونك الجواب: ههههههههههه حبيب قلبى

السؤال: السلام عليكم الاول انا صاحبة ايه منصور و هي حكت ليا عن حضرتك كتير و بصراحه كنت بحسبها بتبالغ لكن قرأت الاجابات عرفت انها لم تكن تبالغ و ربنا يوفقك و بعد إذن حضرتك انا عملت لحضرتك متابعه الجواب: ربنا يكرمك أهلا و سهلا

السؤال: تعبانه جدآ وعايزه اذاكر ودماغي مش فيه خالص اعمل ايه الجواب: ارتاحى شوية و بعدين ذاكرى

السؤال: عندي امتحانات كتير وشغل اكثر ومش عارف اوازن بينهم ازاى احقق المعادلة الصعبة بين الشغل والدراسة ؟ الجواب: اقرأ كتاب ستيفن كوفى إدارة الأولويات

السؤال: يعنى ياعمر لو عندك دلوقتى شقه وعندك دخل مش كبير بس هي هترضى بيه وهتعيشو بيه ممكن تجوز دلوقتى ؟ الجواب: لا الصبر أحسن لغاية مايبقى فيه نضج أكتر من كده كمان شوية بعد التخرج مثلا

السؤال: انا مقصدش حاله او حد معين خالص سؤالى مطلق لو بنت بتحب ولد ، شايف انها تتصرف ازاى ؟ تلفت نظره ولا لأ ؟ تعمل ايه ؟ الجواب: بتسأل ى الشخص الغلط أنا مابفهمش ف المواضيع دى و أصلا رأيى إن الحكاية دى تتأجل لغاية مايبقى مشروع زواج على أرض الواقع غير كده يبقى الصبر أفضل خصوصا لو حد لسة فى سن صغير زى سننا كده الخبرة أقل و الاستعجال ممكن يبقى مدمر

السؤال: بتذاكر البرمجة ازاي ومنين ؟ الجواب: بجرب و أغلط أما عن مصادر المعلومة فمفتوحة ممكن تبقى من أى حتة هى الفكرة بس إنى أشوف أنا عاوز ايه أصل فى النهاية البرمجة علم تطبيقى أكتر منه أكاديمي فالتطبيق اهم

السؤال: رايك فى مستوي البوستات وتفكير الناس واختيارهم للمواضيع اللى بيطرحوها ورأيك فى التفاعل اللى بيحصل وهل ممكن يستثمروه بشكل افضل من كده ؟ الجواب: معظم الناس محترمين جدا حسب اللى شايفه و ربنا يصلح أخلاقنا جميعا هى بس المسالة فى رأيى إننا نوعا ما عايشين فى مجتمع فيه فصل بين الولد و البنت و فجأة ف الجامعة بيختلطوا و بغض النظر عن رأيى فى المسالة دى صح و لا غلط لكن اللى شايفه بيحصل إن ساعتها بيكون فيه جزء نفسى كده زى فضول كل واحد عاوز يعرف الناحية التانية بتفكر و تتصرف ازاى و كمان بيتوقع إن الناحية التانية برضه عندهم نفس الفضول ده و بالتالى بيكون غالبا الواحد عاوز يظهر بمظهر مرح و لطيف عشان يتقبله اللى حواليه و كل ده طبيعى جدا بالمناسبة يمكن ده من أسباب إن كل حاجة تقريبا على الجروب بتقلب بهزار و يمكن الأمر يبقى أهدى شوية بعد فترة ف الجامعة لما الناس تتعود على الواقع الجديد مع ملاحظة إن مش كل الناس ينطبق عليهم ده و مش كل اللى بيهزر بيبقى برضه ينطبق عليه إجابة التساؤل الأخير هل ممكن يستثمروه بشكل أفضل ؟ جداااا و الحقيقة صعبان على الوقت و الجهد اللى بيروح ع الفاضى

السؤال: ايه رأيك ف ان بنت تقول لولد انها بتحبه ؟ الجواب: ممممممم هى مش بالبساطة دى أحكم على الناس

السؤال: ايه رأيك فى جروب يونكس واللى بيحصل فيه ؟ الجواب: مش بدخل عليه كتير فممكن تقولى بتسأل ى على ايه بالظبط ؟ هو بشكل عام له مميزاته و عيوبه أما لو قصدك رأيى فى الأسرة نفسها فدى قصة تانية

السؤال: ايه رايك فى مستوي تفكير جيلك ؟ الجواب: مجنى عليه بس الحمد لله مش كله فيه نماذج رائعة جدا

السؤال: ايه رأيك فى الحب ؟ الجواب: حاجة حلوة جدا بس تتحط فى مكانها الصحيح و بالفهم الصحيح بس عارف إنه مش وقته حاليا بالنسبة لى

السؤال: وسائل ترفيهك عن نفسك ؟ الجواب: قراءة كتابة لقاء الأصدقاء التمشية اتخيل نفسى فى محاضرة لمدة 10 دقايق كتدريب على مهارات العرض و التقديم الدردشة مع شخص عزيز على و غيره

السؤال: حافظ كام جزء من القرآن ؟ الجواب: حوالى 10

السؤال: ازيك الجواب: الحمد لله زى الفل

السؤال: اكتر صفة بتحبها فيك ؟ الجواب: ممكن التساؤل هو الصفة المفضلة عندى

السؤال: اخر مرة كدبت امتى ؟ وايه السبب ؟ الجواب: مش بكذب و الحمد لله و ربنا يثبتنى

السؤال: لأ بتاع إنك بتعتذر عن الإجابة الجواب: ربنا يكرمك

السؤال: هل انت شخص دبلوماسى ؟ الجواب: يمكن

السؤال: كام عدد الفولورز عندك ؟ الجواب: 332 على أسك

السؤال: خمس شخصيات اتعرفت عليهم جديد فى الكليه من زمايلك مميزين عن باقى الدفعه الجواب: لكل واحد فى دفعتنا مميزاته

السؤال: جمع اسم عمر إيه ؟ الجواب: مش عارف بحبه مفرد

السؤال: آخر إجابة دى كبرتك فى نظرى أوى الجواب: بتاع 5 شخصيات أتمنى أقابلهم الله يكرم أصلك

السؤال: خمس شخصيات عايشين تتمنى تقابلهم الجواب: د طارق السويدان د جاسم سلطان د سلمان العودة د على أبو الحسن د مصطفى أبو السعد دول اللى ف بالى حاليا

السؤال: ي راجل الحاجآات دى كبر دماغك منها انا لسه بجد ماعملت ولا برنآامج وعادى الجواب: ههههههههههه انت زى الفل

السؤال: حصل ووحده تعرفها اعترفت لك بحبها قبل كده باى وسيله كانت ؟ الجواب: ألتزم الصمت فى الموضوع ده و بشكرك مقدما لتقديرك رغبتى دى

السؤال: ليه بس حسك مش كويس او روحك النشيطه مبقتش موجودة زى الاول الجواب: عشان لسة لى برنامجين عاوز أخلصهم يا عمنا و الامتحان بتاعى بكرة أو بعده و لسة مش عارفين

السؤال: بتبقى عارف مين بيسألك ؟ ولا بطلت فضول الجواب: تعاملى مع الفضول ع أسك حاليا أفضل من قبل كده و الحمد لله

السؤال: الموضوع طلع ممتع لالا اشرحلى تانى من فضلك علاقتك بالذكاء التحليلى والوجدانى ومواجهه المشكله وكده الجواب: اه ممتع فعلا بس مش هعرف أتكلم عنه كتير دلوقتى لأن عندى امتحان برمجة عملى بكرة أو بعده المعاد مش متحدد بصورة نهائية حتى الآن لو الموضوع فى حد ذاته جذب اهتمامك ممكن تبدأ بحلقات الذكاء الوجدانى و حلقات تقدير الذات للدكتور مصطفى أبو السعد فى برنامج أكاديمية إعداد القادة موجودة ع اليوتيوب و فى الكتب المزيد

السؤال: مش ناوى تسألنى سؤال بس فكر الاول الجواب: حاليا لأ

السؤال: يعنى ايه ذكاء وجدانى ياعمر الجواب: التعامل بحكمة مع نفسك و مع الآخرين فهو له جانب ذاتى و له جانب فى العلاقات ده على حد تعلمى و قراءتى حتى الآن فيه

السؤال: 105467180021 الجواب: طب و هو فين السؤال بالظبط و بالمناسبة أنا ولد

السؤال: ليه مش عايزها تدخل نسبه العبقريه ؟ الجواب: فى إحدى محاضرات الدكتور طارق السويدان تكلم عن الموضوع ده منها إن العباقرة عندهم مشاكل اجتماعية فى الغالب لأن ببساطة بيبقوا بيتعاملوا مع كل الناس دون مستوى ذكائهم و بالتالى صعب جدا حد يفهمهم و يتواصل معاهم ففى النهاية الحاجات الجميلة اوى دى ليها ضريبة إذا كانوا الـ 130 درجة دول بيطلعوا عينى أحيانا كنت هعمل ايه مع 140 خلينى أعطى مثال تانى من حياتى لما الواحد بيواجه مشكلة مثلا بيبدأ يحللها و يشوف لها حلول و كده و على عكس المتوقع بتكون مواجهة المشكلة مع معدل ذكاء تحليلى أعلى صعبة جدا لما مايكونش معاها ذكاء وجدانى مكافىء لأن ساعتها بيفضل الشخص يفكر فى المشكلة و الاحتمالات اللى ممكن تحصل بناءا عليها و ازاى أثرها ممكن يتطور فى المستقبل و يبدأ يربط أفكار مشوهة عن المستقبل بالذكريات و التجارب المؤلمة من الماضى و الموضوع ممكن يقلب باكتئاب أنا عشان أتخطى حاجة زى كده كانت صعبة أوى لولا إن ربنا سبحانه و تعالى بيتولانى برحمته و يصلح قلبى